CELEX: 32010R0268
Language: lt
Date: 2010-03-29 00:00:00
Title: 2010 m. kovo 29 d. Komisijos reglamentas (ES) Nr. 268/2010, kuriuo įgyvendinamos Europos Parlamento ir Tarybos direktyvos 2007/2/EB nuostatos dėl Bendrijos institucijų ir įstaigų prieigos suderintomis sąlygomis prie valstybių narių erdvinių duomenų rinkinių ir paslaugų

30.3.2010   
            
            
               LT
            
            
               Europos Sąjungos oficialusis leidinys
            
            
               L 83/8
            
         KOMISIJOS REGLAMENTAS (ES) Nr. 268/2010
   2010 m. kovo 29 d.
   kuriuo įgyvendinamos Europos Parlamento ir Tarybos direktyvos 2007/2/EB nuostatos dėl Bendrijos institucijų ir įstaigų prieigos suderintomis sąlygomis prie valstybių narių erdvinių duomenų rinkinių ir paslaugų
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2007 m. kovo 14 d. Europos Parlamento ir Tarybos direktyvą 2007/2/EB, sukuriančią Europos bendrijos erdvinės informacijos infrastruktūrą (INSPIRE) (1), ypač į jos 17 straipsnio 8 dalį,
   kadangi:
   
               (1)
            
            
               Direktyva 2007/2/EB reikalaujama, kad valstybės narės Bendrijos institucijoms ir įstaigoms suteiktų prieigą prie erdvinių duomenų rinkinių ir paslaugų laikantis suderintų sąlygų.
            
         
               (2)
            
            
               Siekiant užtikrinti, kad prieiga prie erdvinių duomenų rinkinių ir paslaugų būtų teikiama nuosekliai, šiuo reglamentu turėtų būti apibrėžti būtinieji reikalavimai, kurių reikia laikytis.
            
         
               (3)
            
            
               Direktyvos 2007/2/EB 17 straipsnio 7 dalimi leidžiama taikyti dalijimosi duomenimis išimtis. Tačiau, net jei valstybės narės taiko tas išimtis, jos turėtų turėti galimybę nurodyti priemones, tokias kaip saugumo priemones, kurių Bendrijos institucijos ir įstaigos turi imtis, kad vis tiek galėtų gauti prieigą prie šių duomenų rinkinių ir paslaugų.
            
         
               (4)
            
            
               Visuose susitarimuose, įskaitant licencijų susitarimus, sutartyse ir elektroniniuose laiškuose ar kituose susitarimuose dėl Bendrijos institucijų ir įstaigų prieigos pagal šį reglamentą prie valstybių narių ir jų valdžios institucijų erdvinių duomenų rinkinių ir paslaugų turėtų būti vartojami Direktyvos 2007/2/EB 3 straipsnyje apibrėžti terminai.
            
         
               (5)
            
            
               Kad įgyvendintų viešuosius tikslus ir prisidėtų prie Europos politikos sričių, susijusių su aplinka, įgyvendinimo, Bendrijos institucijos ir įstaigos turėtų galėti jų vardu dirbantiems rangovams leisti naudotis erdvinių duomenų rinkiniais ir paslaugomis.
            
         
               (6)
            
            
               Turėtų būti reikalaujama, kad susitarimai atitiktų šį reglamentą po aštuoniolikos mėnesių nuo jo įsigaliojimo. Tačiau, kadangi anksčiau sudaryti susitarimai tuo metu gali tebegalioti, reikalinga pereinamojo laikotarpio nuostata. Todėl susitarimai, tebegaliojantys įsigaliojus šiam reglamentui, turėtų būti suderinti su šio reglamento reikalavimais juos pratęsiant arba jiems baigus galioti, tačiau ne vėliau kaip per trejus metus nuo šio reglamento įsigaliojimo.
            
         
               (7)
            
            
               Šiame reglamente numatytos priemonės atitinka Direktyvos 2007/2/EB 22 straipsniu įsteigto komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Dalykas
   Šiuo reglamentu nustatomos suderintos prieigos pagal Direktyvos 2007/2/EB 17 straipsnį prie erdvinių duomenų rinkinių ir paslaugų sąlygos.
   2 straipsnis
   Naudojimosi apribojimai
   Bendrijos institucijai ar įstaigai paprašius valstybės narės nurodo dalijimosi duomenimis apribojimų pagal Direktyvos 2007/2/EB 17 straipsnio 2 dalį priežastis.
   Valstybės narės gali nurodyti, kokiomis sąlygomis leidžiama pagal 17 straipsnio 7 dalį apribota prieiga.
   3 straipsnis
   Susitarimai
   1.   Visi prieigos prie erdvinių duomenų rinkinių ir paslaugų susitarimai visiškai atitinka šio reglamento reikalavimus.
   2.   Visuose prieigos prie erdvinių duomenų rinkinių ir paslaugų susitarimuose vartojamos Direktyvos 2007/28/EB 3 straipsnyje nustatytos sąvokų apibrėžtys.
   4 straipsnis
   Erdvinių duomenų rinkinių ir paslaugų naudojimas
   1.   Bendrijos institucijos ar įstaigos gali jų vardu dirbantiems rangovams leisti naudotis erdvinių duomenų rinkiniais ir paslaugomis.
   2.   Jei erdvinių duomenų rinkiniais ir paslaugomis leidžiama naudotis pagal 1 dalį, Bendrijos institucijos ir įstaigos imasi visų pastangų, kad erdvinių duomenų rinkiniais ir paslaugomis nebūtų naudojamasi be leidimo.
   3.   Jei naudotis erdvinių duomenų rinkiniu ar paslauga leista pagal 1 dalį, juos gavusioji šalis be rašytinio duomenų ar paslaugų teikėjo sutikimo kitai šaliai negali leisti naudotis erdvinių duomenų rinkiniu ar paslauga.
   5 straipsnis
   Metaduomenys
   Bendrijos institucijoms ir įstaigoms pagal šį reglamentą taikomos sąlygos nurodomos Komisijos reglamento (EB) Nr. 1205/2008 (2) priedo B dalyje nurodytame 8.1 metaduomenų elemente.
   6 straipsnis
   Skaidrumas
   1.   Bendrijos institucijai ar įstaigai paprašius suteikti prieigą prie erdvinių duomenų rinkinio ar paslaugos, valstybė narė paprašyta vertinimo ir naudojimo tikslais taip pat pateikia informaciją apie erdvinių duomenų ir paslaugų rinkimo, apdorojimo, pateikimo, jų kokybės kontrolės ir prieigos prie jų gavimo tvarką, jei tokia papildoma informacija yra ir jei praktiškai įmanoma ją gauti ir pateikti.
   2.   Prireikus valstybių narių pasiūlymuose dėl prieigos prie erdvinių duomenų rinkinių ir paslaugų suteikimo Bendrijos institucijoms ir įstaigoms nurodomi mokesčių nustatymo kriterijai ir veiksniai, į kuriuos atsižvelgiama.
   7 straipsnis
   Atsakymo trukmė
   Valstybės narės prieigą prie erdvinių duomenų rinkinių ir paslaugų suteikia nedelsdamos, ne vėliau kaip per 20 dienų nuo rašytinio prašymo gavimo, išskyrus atvejus, kai abipusiame valstybės narės ir Bendrijos institucijos ar įstaigos susitarime numatyta kitaip.
   8 straipsnis
   Pereinamosios nuostatos
   Valstybės narės užtikrina, kad susitarimai atitiktų šį reglamentą po aštuoniolikos mėnesių nuo jo įsigaliojimo.
   Jei erdvinių duomenų rinkinių ir paslaugų teikimo susitarimai įsigaliojus šiam reglamentui tebegalioja, valstybės narės užtikrina, kad tie susitarimai būtų suderinti su šio reglamento reikalavimais juos pratęsiant arba jiems baigus galioti, tačiau ne vėliau kaip per trejus metus nuo šio reglamento įsigaliojimo.
   9 straipsnis
   Įsigaliojimas
   Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2010 m. kovo 29 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 108, 2007 4 25, p. 1.
   
      (2)  OL L 326, 2008 12 4, p. 12.